मानसि सासे थैनायनि उनाव 15 (जिबा) सान एबा 1 दाननि मादाव थैनाय सुबुंनि मुङाव सारादु (श्राद्ध) खुंथारनांगौनि सान थि खानानै लानायनि जेबो ओंथि गैया। खालि बारा गोबाव खालामा जासे जेब्ला सुबिदा जायो अब्ला खुंखालि श्राइनो यग्याहुति मोनसे होनानै राइजो-राजाफोरनो निरामिसानो जा आमिसानो जा खब’से थैनाय सुबुंनि मुङाव जाहोनो हायोब्ला बेबो मोनसे फोन (पुण्य) मोननायनि हाबा। निरामिस जाहोब्ला साबसिन जायो। लोगोसे रांखावरि गोबां थानाय धोनि सुबुंफोरा बे हाबाखौ मावोब्ला गोरिब-गुन्द्रा सुबुंफोरनो एफा-एनै, सि-जोम, माइ-माइरं एबा रां-खावरि दान होनो हायोब्ला जोबोद पुण्यनि हाबा मावनाय जायो। मानोना अननायजों यग्यदान होनाय आरो हानायमानि जीब फालिनाय मोनसे गेदेर हाबा। जोंनि धोरोमनि (पारमारथिक) हाबा आरो सानफ्रोमबोनि गाहाम मावनांगौ (ब्यबहारिक) हाबाफोरखौ समान-समानै बयबो मावलांबाय थायोब्लासो मुलुगनि मंगल जायो आरो गासै दंमानि जीबफोरा गोजोनै अनलायनानै थानो हायो। जाय बेसादखौ एबा हाबाखौ सायख’नानै मोजाङै बयनिबो मंगलनि थाखाय मावो बिसो गियानि आरो जाय गियानि बिसो गोजोनखौ मोननो हायो। जाय जेब्लाबो मुलाम्फा जानाय-जायैनि गेजेराव गोजोनै थानो हायो बिसो गियानि, बिसो सासे नंगुबै सुबुं। बिनिखायनो जों बयबो जेब्लाबो सैथो हाबा मावनांगौ, सैथो बाथ्रा बुंनांगौ, सैथोजोंनो सिथाबनानै थानांगौ। अब्लासो सुखु-दुखुनि गेजेरजोंब्लाबो गोजोनखौ गोजोर खालामनो हागोन। ऊँ सत्यमेव जयते।